Leanne Manas met Franse eretitel vereerLeanne Manas word met ‘n Franse eretitel vereer. (Foto: Leanne Manas/Twitter) Leanne Manas, die gewilde en bekroonde aanbieder van SABC se Morning Live, is op 18 Mei met ŉ seremoniële ridderskap vir haar bydrae tot joernalistiek vereer. Aurélien Lechevallier, die ambassadeur van Frankryk in Suid-Afrika, het Woensdag die Chevalier de l’Ordre national du Mérite (Ridder van die Nasionale Orde van Verdienste) namens die Franse president, Emmanuel Macron, aan Manas oorhandig. Die eerbewys onderskryf Manas se jare lange bydrae tot joernalistiek, media en verskeie belangrike welwillendheidsake. Dit gee ook erkenning aan haar buitengewone talent en veerkragtigheid as joernalis. Volgens die Franse ambassade is Manas se passie vir nuus en waarheid ooglopend. “In ŉ tyd waar fopnuus meer algemeen word en joernaliste wat belangrike stories in konflikgeteisterde lande dek hulle lewe verloor, is dit ŉ noodsaaklike bydrae tot dinamiese demokrasieë. “Daarom wil die regering en mense van Frankryk erkenning gee aan haar bydraes tot die joernalistieke veld, asook ander velde waarin sy werk,” lui die verklaring. Lechevallier meen dit is ŉ voorreg om hierdie Franse eretitel aan iemand te oorhandig wat in hulle vakgebied uitblink. “Manas is ŉ simbool van wat dit beteken om ŉ ware Suid-Afrikaner te wees wat aan die voorpunt van nuus en joernalistiek staan. Suid-Afrikaners word daagliks saam met haar wakker omdat hulle die nuusbron vertrou.” Manas het tydens die geleentheid hulde gebring aan Vuyo Mbuli, haar gewese Morning Live-mede-aanbieder wat in 2013 glo weens ŉ bloedklont deur sy long dood is. “Jy sou baie trots gewees het, my vriend. Vandag nege jaar en ek mis jou steeds so baie,” het Manas op Twitter geskryf. You would’ve been very proud my friend. 9 years today and I still miss you so much ???????????? pic.twitter.com/AY08qlTtl5 — Leanne Manas (@LeanneManas) May 19, 2022 Stephen Saad, uitvoerende hoof van Aspen (2019), Sibongile Mkhabela, uitvoerende hoof van die Nelson Mandela-kinderfonds (2020), die joernalis Michelle Constant (2021) en die filantroop Carolyn Steyn (2022) is van die Suid-Afrikaners wat ook onlangs dié gesogte eerbewys ontvang het.